התובע: מוחמד שעבאן
הנתבעת: מועצה מקומית מג'ד אל כרום
1.לפנינו תביעתו של מר מוחמד שעבאן (להלן: "התובע") במסגרתה ביקש שבית הדין יורה על בטלות פיטוריו מהעבודה אצל המועצה המקומית מג'ד אל כרום (להלן: "הנתבעת").
2.ההליך בבית הדין החל בבקשת התובע מיום 17.9.13, ליתן צו מניעה זמני המורה לנתבעת לבטל את פיטוריו שהיו אמורים להיכנס לתוקף ביום 17.9.13.
3. בשל דחיפות העניין וחג הסוכות שעמד בפתח באותה עת, נקבע דיון בבקשה באותו היום, כאשר בסופו של הדיון ניתנה החלטת בית הדין המורה לנתבעת להימנע מפיטוריו של המבקש ולהמשיך להעסיקו בתפקידו כפי שהיה ערב פיטוריו מבלי לפגוע בתנאי העסקתו.
4.מאחר וב"כ הנתבעת – עוה"ד גולדהמר, ביקש במעמד הדיון להשלים תגובתו, זאת בטענה שהזמן שהוקצב לו להגשת תגובה, לא הספיק לו על מנת להגיש תגובה מפורטת עד למועד הדיון, נקבע דיון נוסף בבקשה ביום 1.10.13. לבקשתם המסוכמת של הצדדים, נדחה הדיון ליום 13.11.13.
5.במסגרת הדיון שנערך ביום 13.11.13, נחקרו התובע ומר רבאח מנאע – מנכ"ל הנתבעת, המצהיר מטעם הנתבעת. בסופו של הדיון, הסכימו הצדדים לאחד את הבקשה לסעד זמני עם התביעה העיקרית והודיעו שאין להם ראיות נוספות להציג בתיק. כמו כן, וויתר התובע על התביעה הכספית שהגיש. סיכומי התובע הוגשו ביום 3.12.13 וסיכומי הנתבעת הוגשו ביום 9.12.13.
6.העובדות העולות מכתבי הטענות וכל המסמכים השונים שהוגשו לתיק בית הדין הן כדלקמן:
א.התובע הינו מהנדס במקצועו, מועסק כמהנדס בנתבעת החל משנת 2000.
ב.בשנת 2001 מונה התובע לתפקיד מהנדס הנתבעת בעקבות זכייתו במכרז.
ג.בשנת 2003 אוחדה הנתבעת עם עוד שתי רשויות מקומיות לעירייה מאוחדת שנקראה אלשאגור וזאת עד לפירוק עיריית אלשאגור לשלוש רשויות נפרדות כפי שהיה ערב האיחוד, בשנת 2009. בתקופת האיחוד כיהן התובע כסגן מהנדס העירייה המאוחדת אלשאגור.
ד.החל מיום 1.10.09 ובעקבות פירוק העירייה המאוחדת, שויך התובע כעובד של הנתבעת.
ה.הנתבעת לאחר הפירוק פרסמה מכרז פנימי למשרת מהנדס העירייה. התובע הגיש מועמדותו למכרז, כאשר הוא מועמד יחיד.
ו.החלטת וועדת הבחינה מחודש 9/10, הייתה לא לבחור לתפקיד מהנדס הנתבעת את התובע ולהוציא את התפקיד למכרז פומבי. על החלטה זו עתר התובע לבית הדין במסגרת תיק ס"ע 26663-10-10. במסגרת תיק זה, טען התובע, בין היתר, שהמניע שהביא לאי בחירתו לתפקיד מהנדס הנתבעת נעוץ בעובדה שמר עזיז מנאע – בנו של מי שכיהן כראש רשות הנתבעת באותה תקופה (בבחירות האחרונות שהתקיימו לפני חודשיים נבחר ראש רשות חדש), התמודד מול התובע על תפקיד מהנדס הנתבעת בטרם איחודה עם שתי הרשויות הנוספות והתובע הוא שקיבל את התפקיד ומאז לטענת התובע, ראש המועצה ובני משפחתו מנסים לפגוע בעבודתו של התובע במועצה.
ז.במסגרת תיק זה נקבע על ידי מותב בראשות כב' השופטת סמיר-עמאר ביום 26.12.11, כי:
"לאור מכלול הפגמים המהותיים שנפלו בהליך שקיימה הוועדה ובהחלטותיה, יש להורות על ביטול החלטתה ועל כינוס ועדת מכרזים במכרז פנימי, בהרכב אחר (וללא ראש הרשות או נציג מטעמו), שתדון באופן ענייני, אובייקטיבי והגון במידת התאמתו של התובע למלא את תפקיד מהנדס הרשות, עליו הוא מתמודד כמועמד יחיד". (ס"ע 26663-10-10 שעבאן נ' מועצה מקומית מג'ד אלכרום).
כמו כן, נקבע כי-
"יש לכנס ועדת מכרזים, במכרז פנימי, בהרכב אחר שייקבע ע"י משרד הפנים, על מנת שתבחן את מועמדות התובע, כמועמד יחיד למשרת מהנדס במועצה מקומית מג'ד אל כרום".
ח.לאחר מכן, הוקמה ועדת מכרזים חדשה, אשר קבעה כי יש לשלוח את התובע לבחינות במכון הערכה. התובע התנגד לקביעה זו. אולם, התנגדותו לא התקבלה, וביום 8.5.12 הוא נשלח על ידי יו"ר ועדת הבחינה למכון הערכה ספציפי בטבריה.
ט.לטענת התובע הוא חשש, כי המכון הספציפי אליו נשלח איננו ניטרלי, וניגש להיבחן במכון הנמצא בתל אביב, שאין לו סניפים בצפון הארץ.
י.בתאריך 24.5.12, התובע העביר ליו"ר ועדת הבחינה את תוצאות הבחינה שעשה, אולם זו הודיעה לו באמצעות מזכירתה, כי אין היא מכירה במכון הערכה בו נבחן, ולפיכך גם לא בתוצאות הבחינה שנערכה לתובע.